Tafelberg-lyk: Vrou se identiteit bekendCharlotte Nikoi. Foto: Verskaf Chris Nikoi, die man van Charlotte Nikoi wat op 21 Maart op die Platteklip-ravynroete op Tafelberg in Kaapstad verdwyn het, het Saterdag bevestig die ontbinde liggaam wat Dinsdagoggend op die berg gevind is, is dié van sy vrou. EWN berig DNS-toetse het bevestig dat dit Charlotte (50) se liggaam is. Volgens die nuusagentskap sal Chris (57) vandag vanuit New York na Suid-Afrika vlieg. Maroela Media het vroeër berig ŉ vrou se liggaam is Dinsdag omstreeks 10:15 deur speurders van die provinsiale speurtak en wildbewaarders van SANParke gevind. Die liggaam is in die omgewing van die Platteklip-ravynroete gevind waar Charlotte, ŉ assistent-direkteur van Unicef, verdwyn het toe sy saam met haar man en een van hul drie dogters op 21 Maart (Menseregtedag) op die roete gaan stap het. Charlotte het halfpad teen die berg op besluit om om te draai en terug te stap. Sy het met haar man en dogter afgespreek om hulle by die voet van die berg te ontmoet. Chris en hul dogter het verder opwaarts gestap, die kruin bereik en is later met die kabelkar af na onder, maar Charlotte was nie daar nie. Chris het haar die volgende dag in Johannesburg as vermis aangemeld nadat hulle haar nie in Kaapstad of Johannesburg kon opspoor nie. Twee weke later het die gesin ŉ R50 000-beloning uitgeloof met die hoop om haar op te spoor. Unicef het Saterdag ŉ verklaring uitgereik om te bevestig dat Charlotte se liggaam gevind is. “Ons almal by Unicef is baie hartseer oor hierdie nuus en betuig ons innige simpatie met haar familie. Charlotte was ŉ toegewyde kollega wat die afgelope 18 jaar van haar lewe gewy het aan die werk en waardes van die Verenigde Nasies. Haar warmte en volgehoue ondersteuning sal gemis word deur almal wat haar geken het,” lui die verklaring. Unicef het ook die Suid-Afrikaanse owerhede bedank vir hul pogings om Charlotte op te spoor. “Ons versoek dat haar familie se privaatheid in hierdie baie moeilike tyd gerespekteer word.”